**HRVATSKI SAVEZ DALJINSKOG PLIVANJA**

**PRAVILNIK O REGISTRACIJI ČLANOVA HRVATSKOG SAVEZA DALJINSKOG PLIVANJA**

**Split, 24. ožujka 2022. godine**

Temeljem članka 46. Statuta Hrvatskog saveza daljinskog plivanja, Izvršni odbor Hrvatskog saveza daljinskog plivanja na svojoj sjednici održanoj putem on line platforme “Microsoft Teams” dana 24.3.2022. godine, donio je

**PRAVILNIK O REGISTRACIJI ČLANOVA HRVATSKOG SAVEZA DALJINSKOG PLIVANJA**

1. **TEMELJNE ODREDBE**

**Članak 1.**

Pravilnik o registraciji članova Hrvatskog saveza daljinskog plivanja (u daljnjem tekstu: Pravilnik) propisuje uvjete i način registracije članova Hrvatskog saveza daljinskog plivanja (u daljnjem tekstu: HSDP-a) u svrhu reguliranja njihove aktivnosti i prava nastupa i sudjelovanja na organiziranim natjecanjima u daljinskom plivanju na teritoriju Republike Hrvatske (u daljnjem tekstu: natjecanjima).

Odredbe ovog Pravilnika obvezuju i odnose se na Državna prvenstva i Cro–Cup, odnosno pod pravom nastupa i sudjelovanja na organiziranim natjecanjima u daljinskom plivanju na teritoriju Republike Hrvatske podrazumijeva se pravo rangiranja i bodovanja na Državnim prvenstvima i Cro–Cupu.

Zbog specifičnosti sporta daljinskog plivanja, posebno uzevši u obzir da mnoge sportske i nesportske udruge i institucije koje nisu članice HSDP-a priređuju natjecanja u daljinskom plivanju, kao i na rast popularnosti ovog sporta i rekreacije, odredbe ovog Pravilnika ne obvezuju i ne odnose se na ostala natjecanja u daljinskom plivanju na teritoriju Republike Hrvatske.

**Članak 2.**

Ovaj Pravilnik se primjenjuje na sve punopravne i privremene članove HSDP-a, što znači da se primjenjuje na sve klubove daljinskog plivanja (u daljnjem tekstu: klub) i sve udruge koje organiziraju natjecanja u daljinskom plivanju (u daljnjem tekstu: udruga) i na sve njihove članove – aktivne natjecatelje, trenere, rekreativce, veterane, suce i ostale djelatnike i dužnosnike daljinskog plivanja.

1. **REGISTRACIJA ČLANOVA U HSDP**

**Članak 3.**

Svi natjecatelji državljani RH i Europske unije, koji žele steći pravo nastupa i rangiranja na službenim natjecanjima pod okriljem Hrvatskog saveza daljinskog plivanja moraju biti registrirani u skladu s odredbama ovog Pravilnika.

Također, ovim Pravilnikom propisuje se obveza registracije svih sudaca i delegata, kao i trenera te službenih osoba – predstavnika klubova. Samo osobe koje su izvršile registraciju mogu koristiti svoja prava i obveze u tekućoj natjecateljskoj sezoni.

**Članak 4**.

Svi pojedinci koji se prvi puta učlanjuju u jedan klub ili udrugu daljinskog plivanja, produžuju svoju postojeću registraciju ili prelaze iz jednog u drugi klub ili udrugu i žele imati pravo nastupa i sudjelovanja na natjecanjima moraju biti registrirani u skladu s odredbama ovog Pravilnika.

Svaki pojedinac ima pravo samostalnog odabira kluba ili udruge daljinskog plivanja za koju želi biti registriran u skladu s odredbama ovog Pravilnika.

**Članak 5.**

Zahtjev za izdavanje registracije, odnosno zahtjev za produženje postojeće registracije, radi stjecanja prava nastupa i sudjelovanja na natjecanjima HSDP-a predaje se Uredu HSDP-a u skladu s odredbama ovog Pravilnika.

Radno vrijeme Ureda HSDP-a je od ponedjeljka do petka od 8 do 16 sati.Dokumentacija dostavljena elektronskom poštom izvan radnog vremena Ureda bit će obrađena sljedećeg radnog dana. Subotom, nedjeljom i državnim praznicima Ured HSDP-a ne radi.

**Članak 6.**

Po pozitivno riješenom zahtjevu za izdavanjem prve registracije, Ured HSDP-a je novoregistriranog člana dužan upisati u Registar natjecatelja Hrvatskog saveza daljinskog plivanja, dodijeliti mu njegov jedinstveni registracijski broj te mu izraditi člansku iskaznicu HSDP-a.

Obveze Ureda HSDP-a kod prelaza člana iz jednog u drugi klub ili udrugu daljinskog plivanja identične su obvezama kao kod prve registracije, dok je kod produženja postojeće registracije Ured dužan samo upisati podatke o registriranom natjecatelju u Upisnik natjecatelja za tu sezonu.

**Članak 7.**

Pojedini član istovremeno može biti registriran i nastupati samo za jedan klub ili udrugu daljinskog plivanja.

Pojedini član može biti registriran i nastupati samo za jedan klub ili udrugu daljinskog plivanja tijekom jedne natjecateljske sezone, koja traje od 25. svibnja tekuće do 24. svibnja sljedeće godine.

**Članak 8.**

Klubovi i udruge članice HSDP-a moraju Uredu HSDP-a dostaviti potvrdu o uplaćenoj godišnjoj članarini za narednu natjecateljsku sezonu.

Potvrda se dostavlja najkasnije do 15. svibnja tekuće godine. Nakon zaprimljene potvrde o izvršenoj uplati, HSDP je obvezan klubovima i udrugama članica HSDP-a izdati račun.

Odluku o visini godišnje članarine za klubove i udruge članice HSDP-a donosi Izvršni odbor HSDP-a, najkasnije do 31.prosinca prethodne godine.

HSDP je obvezan svim klubovima/članicama dostaviti predračun za godišnju članarinu kroz mjesec siječanj tekuće godine.

Uplata godišnje članarine vrši se na račun HSDP-a IBAN HR5724070001100574898 otvoren kod OTP banke.

Ako posljednji dan roka za uplatu godišnje članarine za klubove i udruge pada na neradni dan (subota, nedjelja, državni blagdan), rok istječe protekom prvoga idućeg radnog dana.

Uplata godišnje članarine izvršena je u roku ako je prije nego što rok protekne ista uplaćena i potvrda dostavljena elektroničkim putem na [info@hsdp.hr](mailto:info@hsdp.hr) ili upućena putem pošte, dan predaje pošti smatra se danom predaje HSDP-u, a ne kada su novčana sredstva doznačena na račun HSDP-a.

**Članak 9.**

Svake godine klubovi i udruge članice HSDP-a moraju Uredu HSDP-a u roku za registraciju – razdoblje od 01. travnja do 15. svibnja tekuće godine, dostaviti zajedničku listu svojih članova koji žele steći pravo nastupa i sudjelovanja na natjecanjima u narednoj natjecateljskoj sezoni te zatražiti izdavanje novih, odnosno produženje postojećih registracija za takve članove, uz dostavljanje sve potrebne dokumentacije sukladno odredbama ovog Pravilnika.

HSDP je obvezan svim klubovima/članicama dostaviti račun po dostavljenoj listi natjecatelja za koje se vrši produženje postojećih registracija za članove.

Uplata za produženje registracije vrši se na račun HSDP-a IBAN HR5724070001100574898 otvoren kod OTP banke

Produženje registracije moguće je i nakon 15. svibnja, zaključno sa 15. lipnja uz povećanje iznosa pojedinačne kotizacije za 100%. Nakon 15. lipnja nije moguće produžiti registraciju već je za sve natjecatelje koji do tada nisu registrirali svoj status moguće ostvariti pravo pojedinačnog bodovanja putem kupnje pojedinačne licence sukladno odredbama ovog Pravilnika koja se odnose na kupnju pojedinačne licence.

Ako posljednji dan roka za predaju dokumentacije za produženje registracije pada na neradni dan (subota, nedjelja, državni blagdan), rok istječe protekom prvoga idućeg radnog dana.

Smatra se da je predana dokumentacija produženja registracije izvršena u roku ako je prije nego što rok protekne ista dostavljena elektroničkim putem na [info@hsdp.hr](mailto:info@hsdp.hr) ili upućena putem pošte, dan predaje pošti smatra se danom predaje HSDP-u kojemu je upućena.

**Članak 10.**

Odluku o visini kotizacije HSDP-a za tekuću sezonu donosi Izvršni odbor HSDP-a najkasnije do 31. ožujka te godine. Uplata se vrši na račun HSDP-a IBAN HR5724070001100574898 otvoren kod OTP banke.

**Članak 11.**

Državljanin RH koji nije registriran ni za jedan klub ili udrugu članicu HSDP-a, bez obzira je li registriran za klub srodnih sportova (plivanja, triatlona i vaterpola), stječe pravo rangiranja i bodovanja na Državnim prvenstvima i Cro–Cup-u kupnjom Licence HSDP-a za određenu natjecateljsku sezonu. Odluku o visini kotizacije za kupnju licence, za sezonu u kojoj se vrši registracija, donosi Izvršni odbor HSDP-a najkasnije do 31. ožujka tekuće godine.

Takav natjecatelj ima pravo nastupa i sudjelovanja samo kao pojedinac, ali ne i ekipno.

Licencu HSDP-a natjecatelj pojedinac može kupiti tijekom cijele natjecateljske sezone, ali pravo rangiranja i bodovanja na Državnim prvenstvima i Cro–Cupu računa mu se tek od datuma uplate propisane kotizacije, uz prethodno ispunjenje uvjeta iz članka 16. stavak 1. i članka 25. ovog Pravilnika. Kupnjom Licence HSDP-a pojedinac dobiva ovjerenu iskaznicu HSDP-a za određenu natjecateljsku sezonu. **Licencu mogu kupiti hrvatski državljani i državljani zemalja članica Europske, kao i strani državljani.**

Kupljena licenca HSDP-a vrijedi samo uz liječničko uvjerenje izdano od strane liječnika specijalista sportske medicine i medicine rada. Podatak o isteku važenja liječničkog uvjerenja unosi se u upisnik natjecatelja za tu natjecateljsku sezonu i ukoliko natjecatelj nema važeće uvjerenje, bit će mu zabranjen nastup na natjecanju, odnosno njegov eventualni nastup neće biti bodovan. Važeće liječničko uvjerenje mora biti dostavljeno Uredu HSDP-a najkasnije sedam (7) dana prije prvog nastupa.

Po pozitivno riješenom zahtjevu za kupnju prve Licence, Ured HSDP-a je novolicenciranog člana dužan upisati u Registar natjecatelja Hrvatskog saveza daljinskog plivanja, dodijeliti mu njegov jedinstveni registracijski broj te mu izraditi člansku iskaznicu HSDP-a .

Obveze Ureda HSDP-a kod prelaza nosioca licence u klub ili udrugu daljinskog plivanja identične su obvezama kao kod prve registracije odnosno prve kupnje licence, dok je kod produženja postojeće licence Ured dužan samo upisati podatke o registriranom natjecatelju u Upisnik natjecatelja za tu sezonu.

**Članak 12.**

Svi ostali natjecatelji koji nisu registrirani ni za jedan klub ili udrugu članicu HSDP-a, niti su kao pojedinci kupili Licencu HSDP-a, bez obzira jesu li registrirani u klubovima srodnih sportova (plivanja, triatlona i vaterpola), smatraju se neregistriranim/nelicenciranim natjecateljima.

Takvi natjecatelji nemaju pravo rangiranja i bodovanja na Državnim prvenstvima i Cro–Cupu, ni pojedinačno ni ekipno.

Priređivači službenih natjecanja HSDP-a dužni su u svojim Propozcijama navesti nužnost posjedovanja liječničkog uvjerenja za sve neregistrirane ili nelicencirane natjecatelje, a sve sukladno Zakonu o sportu. Prije početka službenog natjecanja, službeni predstavnik Priređivača dužan je Delegatu HSDP-a dati pisanu izjavu o tome jeli svi neregistrirani ili nelicencirani natjecatelji posjeduju liječničko uvjerenje, a u suprotnom Delegat HSDP-a može zabraniti održavanje natjecanja ili tražiti od priređivača da start utrke u kojoj sudjeluju neregistrirani i nelicencirani natjecatelji pomakne za vrijeme nakon održavanja natjecanja iz sustava službenih natjecanja HSDP-a.

**Članak 13.**

Na natjecanjima (Državnim prvenstvima i Cro Cup-u) koja iz opravdanih razloga imaju ograničen broj sudionika, prednost nastupa i sudjelovanja–direktnog ulaska imaju natjecatelji koji su registrirani ili licencirani u skladu sa odredbama ovog Pravilnika, a ostali (neregistrirani/nelicencirani) natjecatelji ulaze do popunjavanja startne liste.

**Članak 14.**

Skupnu registraciju natjecatelja mogu napraviti samo punopravne i privremene članice HSDP-a koje su podmirile sve obveze preme HSDP-u uključujući podmirenje godišnje članarine. Samo punopravne i privremene članice koje su podmirile sve obveze i uredno registrirale natjecatelje mogu bit rangirane u ekipnom poretku službenih natjecanja HSDP-a.

**Članak 15.**

Iznimno, novoosnovani klub ili udruga daljinskog plivanja koji zbog objektivnih okolnosti (pod kojima se podrazumijeva čekanje Rješenja o registraciji i Obavijesti DZS o razvrstavanju udruge prema NKD-u kao pravovaljanih dokaza o osnivanju udruge) nisu mogle do 15. svibnja te godine ispuniti uvjete za učlanjenje u HSDP te registraciju natjecatelja, mogu i nakon roka za registraciju propisanog odredbama ovog Pravilnika podnjeti zahtjev za registraciju natjecatelja u HSDP, sukladno odredbama ovog Pravilnika te stječu pravo rangiranja i bodovanja (ekipno i pojedinačno) na Državnim prvenstvima i Cro–Cupu u tekućoj natjecateljskoj sezoni, sukladno odredbama ovog Pravilnika, a koje se odnose na Prvu registraciju. Odluku o prijemu u privremeno članstvo HSDP-a donosi Izvršni odbor sukladno odredbama Statuta HSDP-a, najkasnije u roku od 8 dana po zaprimanju kompletne dokumentacije potrebne za prijem u privremeno članstvo.

**Članak 16.**

Prva registracija novog člana i kupnja Licence HSDP-a može biti izvan roka za registraciju propisanog odredbama ovog Pravilnika, tj. tijekom cijele natjecateljske sezone. Prvom registracijom smatra se i registracija člana koji u prethodnoj natjecateljskoj sezoni nije bio registriran ni za jedan klub pri HSDP-u. Kod prve registracije i kod kupnje Licence HSDP-a, Uredu HSDP-a se obvezno mora dostaviti:

1. Zahtjev za izdavanje registracije
2. Jedna fotografija (za osobne dokumente) ne starija od 6 mjeseci
3. Preslik Domovnice, osobne iskaznice ili putovnice
4. Potvrda o uplaćenoj pojedinačnoj godišnjoj kotizaciji
5. Potvrda o boravištu (za strane državljane)

Natjecatelj koji se prvi put registrira ili kupuje Licencu HSDP-a stječe pravo nastupa sedam (7) dana nakon predaje zahtjeva za registraciju i kompletne navedene potrebne dokumentacije te uplate kotizacije po računu izdanom od Ureda HSDP-a. Kao dokaz izvršenja uplate, potvrdu o uplati potrebno je dostaviti na adresu elektronske pošte: [info@hsdp.hr](mailto:info@hsdp.hr) odmah po izvršenju uplate, a najkasnije sedam (7) dana prije prvog nastupa. Bez dostavljenog liječničkog uvjerenja nije moguć nastup na službenim natjecanjima HSDP-a. Liječničko uvjerenje potrebno je dostaviti najkasnije 7 dana prije prvog nastupa na adresu elektronske pošte: [info@hsdp.hr](mailto:info@hsdp.hr).

Kod produženja postojeće registracije pojedinog člana, Uredu HSDP-a se u roku za registraciju propisanom odredbama ovog Pravilnika obvezno mora dostaviti :

1. Zahtjev za produženje registracije
2. Jedna fotografija (za osobne dokumente) ne starija od 6 mjeseci, svako dvije godine za članove do 18 godina, a svako pet godina za članove starije od 18 godina
3. Potvrda o uplaćenoj pojedinačnoj godišnjoj kotizaciji

Natjecatelj koji produžuje registraciju stječe pravo nastupa sedam (7) dana nakon predaje zahtjeva za registraciju i kompletne navedene potrebne dokumentacije te uplate kotizacije po računu izdanom od Ureda HSDP-a. Kao dokaz izvršenja uplate, potvrdu o uplati potrebno je dostaviti na adresu elektronske pošte: [info@hsdp.hr](mailto:info@hsdp.hr) odmah po izvršenju uplate, a najkasnije sedam (7) dana prije prvog nastupa. Bez dostavljenog liječničkog uvjerenja nije moguć nastup na službenim natjecanjima HSDP-a. Liječničko uvjerenje potrebno je dostaviti najkasnije 7 dana prije prvog nastupa na adresu elektronske pošte: [info@hsdp.hr](mailto:info@hsdp.hr)

Kod prijelaza pojedinog člana iz jednog kluba ili udruge članice HSDP-a u drugu, Uredu HSDP-a se u roku za registraciju propisanom odredbama ovog Pravilnika obvezno mora dostaviti :

1. Zahtjev za izdavanje registracije
2. Jedna fotografija (za osobne dokumente) ne starija od 6 mjeseci
3. Potvrda o uplaćenoj pojedinačnoj godišnjoj kotizaciji
4. Ovjerena ispisnica ranijeg kluba, a ako ispisnica nije izdana, poštanska potvrda o podnesenom zahtjevu za izdavanje ispisnice

Natjecatelj koji se registrira za drugu članicu stječe pravo nastupa sedam (7) dana nakon predaje zahtjeva za registraciju i kompletne navedene potrebne dokumentacije te uplate kotizacije po računu izdanom od Ureda HSDP-a. Kao dokaz izvršenja uplate, potvrdu o uplati potrebno je dostaviti na adresu elektronske pošte: [info@hsdp.hr](mailto:info@hsdp.hr) odmah po izvršenju uplate, a najkasnije sedam (7) dana prije prvog nastupa. Bez dostavljenog liječničkog uvjerenja nije moguć nastup na službenim natjecanjima HSDP-a. Liječničko uvjerenje potrebno je dostaviti najkasnije 7 dana prije prvog nastupa na adresu elektronske pošte: [info@hsdp.hr](mailto:info@hsdp.hr).

Ukoliko nedostaje bilo što od navedenog, nije moguće izvršiti registraciju u HSDP-u.

**Registracija, odnosno Licenca HSDP-a vrijedi samo uz važeće liječničko uvjerenje izdano od strane liječnika specijalista sportske medicine i medicine rada. Podatak o isteku važenja liječničkog uvjerenja unosi se u upisnik natjecatelja za tu natjecateljsku sezonu i ukoliko natjecatelj nema važeće uvjerenje bit će mu zabranjen nastup na natjecanju. Važeće liječničko uvjerenje mora biti dostavljeno Uredu HSDP-a najkasnije sedam (7) dana prije prvog nastupa.**

1. **PRIJELAZ NATJECATELJA U DRUGI KLUB ILI UDRUGU**

**Članak 17.**

Za mogućnost promjene kluba ili udruge članice unutar HSDP-a prijelazni rok traje od 01. travnja do 15. svibnja tekuće godine.

Natjecatelj može promijeniti klub ili udrugu članicu HSDP-a samo unutar propisanog roka i sukladno odredbama ovog Pravilnika.

**Članak 18.**

Ispisnicu predviđenu u članku 16., stavak 3. ovog Pravilnika klub ili udruga članica HSDP-a dužan je izdati na pismeni zahtjev svoga člana, osim onda kada je član prilikom podnošenja zahtjeva pod stegovnom kaznom ili se protiv njega vodi stegovni postupak radi prijestupa koji je učinjen prije traženja ispisnice.

Klub ili udruga je dužan pismeno upoznati HSDP o pokretanju stegovnog postupka i to u roku od 3 dana nakon okončanja stegovnog postupka, u protivnom se taj razlog neće smatrati valjanim za neizdavanje ispisnice.

**Članak 19.**

**Zadnji dan za podnošenje zahtjeva za izdavanje ispisnice, preporučenom poštanskom pošiljkom ili uz dostavnicu, je 20. travnja tekuće godine.**

Klubovi ili udruge dužni su izdati ispisnice zaključno do 15. svibnja tekuće godine.

**Članak 20.**

U slučaju da klub ili udruga ne izda ispisnicu na pismeni zahtjev svoga člana, razlog mora pismeno obrazložiti i dostaviti Uredu HSDP-a.

Ako takvo obrazloženje ne dostavi do 15. svibnja tekuće godine, smatrat će se da je ispisnica izdana.

**Članak 21.**

Član kluba ili udruge koji ne dobije ispisnicu sukladno odredbama članka 18. ovog Pravilnika, može se registrirati za novi klub ili udrugu daljinskog plivanja u prvom narednom prijelaznom roku ili kupiti Licencu HSDP-a sukladno odredbama članka 11. ovog Pravilnika, ali samo po proteku stegovne kazne ili skidanja suspenzije.

**Članak 22.**

Svaki klub ili udruga daljinskog plivanja slobodan je dogovoriti posebne uvjete sa svojim članovima – aktivnim natjecateljima. Eventualna obeštećenja u slučaju promjene kluba ili udruge unutar HSDP-a isplaćuju se u skladu s ugovorenim uvjetima.

Vrijednost obeštećenja i ostale uvjete potvrdit će ili odbiti Izvršni odbor HSDP-a uvidom u valjani Ugovor koji su u slučaju spora obje stranke dužne dostaviti na uvid Izvršnom odboru.

Pored navedenog u stavku 1. ovoga članka, novi klub za koji se natjecatelj registrira dužan je bivšem klubu isplatiti sljedeće obeštećenje:

* Za seniorskog reprezentativca/reprezentativku 2.000,00 kn
* Za juniorskog/kadetskog reprezentativca/reprezentativku 1.500,00 kn
* Za natjecatelja koji je završio u top 5 poretka Cro Cup-a ili je bio među prva tri na nekom od Državnih seniorskih prvenstava, a nije član reprezentacije 1.000,00 kn
* Za natjecatelje koji su završili u top 10 Cro Cup-a ili su bili među 3 najbolja na Prvenstvima mlađih dobnih skupina, a nije član reprezentacije 500,00 kn
* Za natjecatelje koji su završili u TOP 20 Cro Cup-a odnosno za Prvaka svake od veteranskih kategorija 200,00 kn
* Za sve ostale 100,00 kn

Gore navedeni iznosi mogu biti uvećani ukoliko klub iz kojeg natjecatelj odlazi može dokazati da je imao veća ulaganja u natjecatelja (stipendije, hranarine i ostale troškove).

Novi klub za koji se natjecatelj registrira dužan je obeštećenje starom klubu isplatiti najkasnije 7 dana prije prvog natjecanja u tekućoj natjecateljskoj sezoni.

Novi klub za koji se natjecatelj registrira nije dužan isplatiti obeštećenje starom klubu, u slučaju da se isti odrekne obeštećenja u pisanom obliku.

Ako novi klub ne podmiri obvezu iz prethodnog stavka u roku, Izvršni odbor izreći će suspenziju prava nastupa natjecatelju za kojega nije podmireno obeštećenje. Suspenzija traje do podmirenja obveze.

**Članak 23.**

Ukoliko su ispunjeni svi potrebni uvjeti prema odredbama ovog Pravilnika, Ured HSDP-a je dužan izvršiti registraciju člana za novi klub ili udrugu daljinskog plivanja u razdoblju od 16. do 24. svibnja tekuće godine.

Ured HSDP-a je dužan pismeno izvijestiti sve sudionike registracijskog postupka o izvršenju registracije.

**Članak 24.**

Ako se dva ili više klubova ili udruga članica HSDP-a spoje, njihovi natjecatelji stječu pravo nastupa za novi klub ili udrugu koji je nastao spajanjem i to danom registracije za isti.

**Članak 25.**

Pravo nastupa za klub ili udrugu daljinskog plivanja i pravo sudjelovanja na natjecanjima (pravo rangiranja i bodovanja na Državnim prvenstvima i Cro Cup-u te ostalim natjecanjima u organizaciji HSDP-a), koje se upisuje u člansku iskaznicu HSDP-a, uz zadovoljenje odredbi ovog Pravilnika i uvjeta iz članka 25. istog Pravilnika, natjecatelj stječe sedam (7) od dostave važećeg liječničkog uvjerenja i datuma uplate pojedinačne godišnje kotizacije (gleda se datum kada je izvršena uplata, a ne kada su sredstva sjela na račun Saveza) te izdavanja registracije ili Licence od strane Ureda HSDP-a, odnosno izdavanja registracijskog broja i članske iskaznice, odnosno ovjerenja postojeće članske iskaznice od strane Ureda HSDP-a.

**Članak 26.**

Klubu ili udruzi daljinskog plivanja koji nije uplatio propisanu godišnju članarinu za klubove/udruge i pojedinačnu godišnju kotizaciju, navedene u članku 9. i 10. ovog Pravilnika izriče se suspenzija prava nastupa na službenim natjecanjima u organizaciji HSDP-a.

Natjecatelji klubova kojima je izrečena suspenzija nemaju pravo nastupa i rangiranja na službenim natjecanjima u organizaciji HSDP-a za vrijeme trajanja suspenzije.

Odluku o suspenziji donosi Izvršni odbor HSDP-a na prijedlog Glavnog tajnika HSDP-a, a suspenzija traje do podmirenja svih navedenih obveza prema HSDP-u, ali ne kraće od jedne (1) natjecateljske sezone.

**I. UVJETI REGISTRACIJE STRANIH DRŽAVLJANA**

**Članak 27.**

Državljani zemalja članica Europske Unije mogu biti registrirani u HSDP-u pod istim uvjetima kao i državljani Republike Hrvatske.

Pod pojmom **strani državljani** smatraju se državljani zemalja koje nisu članice EU. Strani državljanin može biti registriran za klub ili udrugu članicu HSDP-a pod uvjetima utvrđenih u članku 16. ovog Pravilnika, uz ograničenje da jedna (1) članica HSDP-a može registrirati najviše dva (2) natjecatelja odnosno dvije (2) natjecateljice strane državljanke.

Ako je strani državljanin već registriran u nekom klubu svoje zemlje, može se registrirati za klub ili udrugu članicu HSDP-a samo uz pismenu suglasnost nadležne nacionalne federacije zemlje čiji je državljanin.

**Članak 28.**

Državljani zemalja članica EU registrirani za klub ili udrugu članicu HSDP-a koji su uredno registrirani u HSDP-u imaju pravo rangiranja i bodovanja u Cro–Cup-u pojedinačno i ekipno kao ni na drugim natjecanjima koje organizira HSDP, ali nemaju na Državnim prvenstvima.

Strani državljanin registriran za klub ili udrugu članicu HSDP-a nema pravo rangiranja i bodovanja na Državnim prvenstvima, ali ostvaruju pravo bodovanja u Cro Cup-u i drugim natjecanjima koje organizira HSDP.

Iznimno, ukoliko se radi o posebnom interesu za HSDP i hrvatsko daljinsko plivanje, Izvršni odbor može donijeti odluku da se ova odredba ukine, odnosno da se dopusti nastup stranih državljana kao i državljana zemalja članica EU u ekipnim natjecanjima na Državnim prvenstvima uz ograničenje broja članova ekipe koji nemaju državljanstvo Republike Hrvatske. Odluku o tome donosi Izvršni odbor HSDP-a najkasnije do 15. svibnja tekuće i takva odluka se odnosi samo na tu sezonu.

**II. UVJETI REGISTRACIJE HRVATSKIH DRŽAVLJANA U INOZEMSTVU**

**Članak 29.**

Registracija hrvatskih državljana članova HSDP-a za klubove u inozemstvu moguća je samo uz prethodno dobivenu suglasnost Izvršnog odbora HSDP-a.

Eventualni zahtjev za promjenu sportskog državljanstva rješava Izvršni odbor HSDP-a uz suglasnost Hrvatskog olimpijskog odbora i Ministarstva znanosti, obrazovanja i sporta te uz odštetni zahtjev prema nadležnoj nacionalnoj federaciji.

**Članak 30.**

Ured HSDP-a dužan je voditi Upisnik svih registriranih i licenciranih članova i brinuti se o pravovremenom izdavanju članskih iskaznica HSDP-a te o eventualnim promjenama u status natjecatelja (istek liječničkog uvjerenja, suspenzija i slično).

Ured HSDP-a dužan je jednom tjedno objavljivati ažuriranu listu registriranih i licenciranih natjecatelja s navedenim datumom i vremenom zadnjeg ažuriranja. Ukoliko je neki natjecatelj između dva ažuriranja izgubio pravo nastupa, potrebno je isto naznačiti posebnom bojom te navesti razlog promjene statusa natjecatelja.

Ured HSDP-a dužan je sedam (7) dana prije održavanja natjecanja dostaviti Priređivaču i Delegatu odnosnog natjecanja ažuriranu listu natjecatelja iz koje je jasno vidljivo koji natjecatelji imaju odnosno nemaju pravo nastupa.

1. **PRIGOVOR I ŽALBA NA REGISTRACIJU**

**Članak 31.**

Protiv svake odluke o registraciji člana HSDP-a može se uložiti prigovor ako se smatra da su prilikom donošenja odluke o registraciji prekršene odredbe Statuta HSDP-a, ovog Pravilnika i drugih općih akata HSDP-a.

Prigovor se podnosi Izvršnom odboru HSDP-a u roku od 8 dana od saznanja o izvršenoj registraciji koja se osporava.

Prigovor je važeći jedino uz plaćenu pristojbu od 300,00 kuna na račun HSDP-a IBAN HR5724070001100574898 otvoren kod OTP banke.

Da bi prigovor bio uzet u razmatranje, obvezno je predočiti dokaz o uplaćenoj pristojbi kao i dokaze o prekršenim odrebama Statuta odnosno ovog Pravilnika.

Ukoliko prigovor bude usvojen, uplaćena pristojba bit će vraćena podnositelju prigovora.

**Članak 32.**

Odluku po prigovoru donosi Izvršni odbor HSDP-a u roku od 15 dana od dana njegova primitka.

Ako Izvršni odbor utvrdi da je prigovor osnovan, a nepravilnosti se mogu ispraviti, izvršit će se ispravak. Ako Izvršni odbor utvrdi da uzevši u obzir odredbe ovog Pravilnika prigovor nije osnovan, odbacit će ga kao neosnovanog.

Odluka Izvršnog odbora o prigovoru je konačna.

**Članak 33.**

Član kluba ili udruge koji je zatražio ispisnicu, a kojemu je ona uskraćena uz izdano obrazloženje, ima pravo uložiti žalbu Izvršnom odboru HSDP-a i to u roku od 8 dana od primitka obrazloženja.

**Članak 34.**

Odluku o žalbi člana donosi Izvršni odbor HSDP-a u roku od 15 dana od dana primitka. Odluka Izvršnog odbora o žalbi je konačna.

1. **REGISTRACIJA SUDACA, DELEGATA, TRENERA I SLUŽBENIH OSOBA PREDSTAVNIKA KLUBOVA**

**Članak 35.**

Kako bi se znao točan broj sudaca, delegata HSDP-a te trenera i službenih osoba – predstavnika klubova, potrebno je provesti registraciju istih. Registracija se vrši za svaku natjecateljsku sezonu, a može se izvršiti u bilo kojem trenutku s tim da se prava i obveze stječu sedam (7) dana nakon završenog registracijskog procesa.

**Članak 36.**

Svi državljani RH koji žele suditi na natjecanjima daljinskog plivanja u Republici Hrvatskoj mogu se registrirati kao suci daljinskog plivanja, a sukladno odredbama ovog Pravilnika.

**Članak 37.**

Kod prve registracije, Uredu HSDP-a se obvezno mora dostaviti:

1. Zahtjev za izdavanje registracije

2. Jedna fotografija (za osobne dokumente) ne starija od 6 mjeseci

3. Preslik Domovnice, osobne iskaznice ili putovnice

4. Potvrda o uplaćenoj pojedinačnoj godišnjoj kotizaciji za suce

5. Potvrda o položenom sudačkom ispitu za suce daljinskog plivanja ili FINA OWS School for officials (ne starija od 3 godine)

Suci su dužni obnavljati sudačku licencu najkasnije svake četiri (4) godine, odnosno nakon svake promjene FINA pravila (FINA OWS RULES).

Po pozitivno riješenom zahtjevu za prvu registraciju suca, Ured HSDP-a je novoregistriranog suca dužan upisati u Registar sudaca Hrvatskog saveza daljinskog plivanja, dodijeliti mu njegov jedinstveni sudački registracijski broj te mu izraditi sudačku iskaznicu HSDP-a. Također, Ured HSDP-a je dužan novoregistriranog suca upisati i u Upisnik sudaca daljinskog plivanja za tu sezonu. Kod produženja sudačke registracije, Ured je dužan samo upisati podatke o registriranom sucu u Upisnik sudaca daljinskog plivanja za tu sezonu.

Sudac koji se ne registrira za tu sezonu, ne može konzumirati svoja sudačka prava i obveze dok ne izvrši registraciju. Registar sudaca kao i Upisnik sudaca daljinskog plivanja mora se uredno ažurirati te po promjeni statusa sudaca objavljivati na web stranicama Saveza. Isto tako ažuriran Upisnik sudaca dostavlja se Priređivačima natjecanja sedam (7) dana prije održavanja natjecanja. Svi suci dužni su imati sudačku iskaznicu na natjecanju na kojem obavljaju sudačku dužnost, u suprotnom im Delegat može zabraniti obavljanje sudačke dužnosti.

**Članak 38.**

Za delegate HSDP-a na natjecanjima daljinskog plivanja u RH mogu se registrirati državljani RH registrirani kao suci daljinskog plivanja koji su registrirani pri HSDP-u, a posjeduju odluku Izvršnog odbora HSDP-a o imenovanju za Delgata HSDP-a. Ured HSDP-a dužan je voditi Registar Delegata HSDP-a te isti objaviti na web stranici Saveza. Ured HSDP-a dužan je Delegatu HSDP-a izraditi karticu Delegata HSDP-a koju je isti dužan imati sa sobom na natjecanju na kojem je određen za Delegata natjecanja.

**Članak 39.**

Svi državljani RH, državljani EU kao i strani državljani koji imaju položen trenerski ispit te uređen odnos s nekom od članica HSDP-a mogu se registrirati kao treneri, a sukladno odredbama ovog Pravilnika.

**Članak 40.**

Kod prve registracije, Uredu HSDP-a se obvezno mora dostaviti:

1. Zahtjev za izdavanje registracije

2. Jedna fotografija (za osobne dokumente) ne starija od 6 mjeseci

3. Preslik Domovnice, osobne iskaznice ili putovnice

4. Potvrda o uplaćenoj pojedinačnoj godišnjoj kotizaciji za trenera

5. Potvrda o položenom trenerskom ispitu ili diploma Kineziološkog fakulteta

6. Dokaz o ugovornom odnosu s članicom Saveza (profesionalno, volonterski….)

Po pozitivno riješenom zahtjevu za prvu registraciju trenera, Ured HSDP-a je novoregistriranog trenera dužan upisati u Registar trenera Hrvatskog saveza daljinskog plivanja, dodijeliti mu njegov jedinstveni trenerski registracijski broj te mu izraditi trenersku iskaznicu HSDP-a. Također, Ured HSDP-a dužan je novoregistriranog trenera upisati i u Upisnik trenera daljinskog plivanja za tu sezonu. Kod produženja trenerske registracije, Ured je dužan samo upisati podatke o registriranom sucu u Upisnik sudaca daljinskog plivanja za tu sezonu.

Trener koji se ne registrira za tu sezonu, ne može konzumirati svoja trenerska prava i obveze dok ne izvrši registraciju. Registar trenera kao i Upisnik trenera daljinskog plivanja mora se uredno ažurirati te se objaviti na web stranicama Saveza.

**Članak 41.**

Za službenu osobu – predstavnika kluba može se registrirati svaki član kluba (državljanin RH), odnosno udruge članice HSDP-a kojeg za to ovlasti i registrira članica HSDP-a. Kod prve registracije, Uredu HSDP-a se obvezno mora dostaviti:

1. Zahtjev za izdavanje registracije

2. Jedna fotografija (za osobne dokumente) ne starija od 6 mjeseci

3. Preslik Domovnice, osobne iskaznice ili putovnice

4. Potvrda o uplaćenoj pojedinačnoj godišnjoj kotizaciji za Službenu osobu – predstavnika kluba

5. Odluku članice saveza o imenovanju službene osobe –predstavnika kluba\*

\*Odluku može donijeti Izvršni odbor ili Skupština

Samo registrirana službena osoba – predstavnik kluba ima pravo ulaganja prigovora u ime članice saveza na službenim natjecanjima HSDP-a

Po pozitivno riješenom zahtjevu za prvu registraciju službene osobe – predstavnika kluba, Ured HSDP-a je novoregistriranu službenu osobu – predstavnika kluba dužan upisati u Registar predstavnika klubova Hrvatskog saveza daljinskog plivanja, dodijeliti mu njegov jedinstveni registracijski broj te mu izraditi iskaznicu HSDP-a za predstavnike klubova. Također, Ured HSDP-a je dužan novoregistriranu službenu osobu – predstavnika kluba upisati i u Upisnik predstavnika klubova za tu sezonu. Kod produženja registracije, Ured je dužan samo upisati podatke o službenoj osobi – predstavniku kluba u Upisnik predstavnika klubova za tu sezonu.

**Članak 42.**

Ista osoba može biti registrirana po više osnova ovog Pravilnika, ali na jednom natjecanju ne može obavljati funkcije koje su međusobno nespojive (npr. Delegat HSDP-a – predstavnik kluba, Sudac na natjecanju – trener), ali može obavljati više dužnosti koje nisu u suprotnosti jedna s drugom (npr. Trener – predstavnik kluba, natjecatelj – predstavnik kluba). Ukoliko se osoba na jednom natjecanju pojavljuje u više različitih uloga, dužna je sa sobom imati sve propisane identifikacijske isprave.

1. **ZAVRŠNE ODREDBE**

**Članak 43.**

Ovaj Pravilnik, kao i njegove izmjene i dopune donosi Izvršni odbor HSDP-a.

**Članak 44.**

Slučajeve koji nisu predviđeni ovim Pravilnikom rješavat će Izvršni odbor ili Skupština HSDP-a. Pravo tumačenja odredbi ovog Pravilnika ima Izvršni odbor i Skupština HSDP-a.

**Članak 45.**

Ovaj Pravilnik sastoji se od 45 članaka i stupa na snagu danom donošenja na Izvršnom odboru.

Stupanjem na snagu ovog Pravilnika prestaje važiti Pravilnik o registraciji članova Hrvatskog saveza daljinskog plivanja od dana 11.05.2021.

Predsjednik HSDP-a

Dražen Adžić